ועדת הכספים, כנסת 20, פרוטוקול מספר 1115, 2018-07-24 13:15

משה גפני: אנחנו עוברים לסעיף הבא.

משה גפני: הנושא שעל סדר היום, משבר חמור בענף חומרי הגלם לבנייה ותשתיות, הצעה לסדר של חבר הכנסת ינון אזולאי.

משה גפני: לגבי הנושא של עידוד השקעות הון בשכירות, אנחנו סיכמנו שיביאו נייר של הממשלה.

משה גפני: עד היום לא קיבלתי.

משה גפני: ברגע שאני מקבל נייר של הממשלה, אני כמובן אתקדם עם זה.

רועי פולקמן: אני לוחץ על זה.

משה גפני: תדבר גם עם יובל טלר, יביאו נייר.

איתן ברושי: זה יהיה בפגרה?

משה גפני: זה יכול להיות בפגרה.

משה גפני: אפשר להכין את זה.

משה גפני: חבר הכנסת ינון אזולאי, אתה ביקשת את הדיון בעניין הזה של המשבר בחומרי הגלם לבנייה ותשתיות.

משה גפני: בבקשה.

ינון אזולאי: היושב ראש, ביקשתי את הדיון היות ופנו אלי גם יזמים וגם קבלנים בנושא של המחצבות.

ינון אזולאי: אני מדבר על החצץ.

ינון אזולאי: גם עם זה יש בעיה.

ינון אזולאי: מדי שנה צורכים בישראל כ-50 מיליון טון חומרי חציבה ממחצבות, כ-30 מיליון טון משמשים את ענף התשתיות, סך הכול מתוך זה 20 מיליון טון משמשים את ענף הבנייה למגורים ולמבני ציבור.

ינון אזולאי: המצב הוא שב-25 השנים האחרונות לא נפתחה שום מחצבה חדשה אלא נסגרו מחצבות.

ינון אזולאי: היו כל מיני ועדות שמ-2008 הכשירו, סידרו עוד פעם את המחצבות שנסגרו, אבל המצב הוא שיש מחסור אדיר בחצץ.

ינון אזולאי: החצץ הוא הבסיס לכל דבר, גם לבנייה, לבטון, לאספלט ולכל דבר.

ינון אזולאי: מדינת ישראל מייבאת מהרשות הפלסטינית את החצץ הזה וגם מתורכיה.

ינון אזולאי: נראה לי שבשבוע שעבר, לפני שבועיים, הייתה כתבה לפיה זה מגיע ללא תו תקן.

ינון אזולאי: אנחנו לא יודעים מה יש בפנים.

ינון אזולאי: המחסור הוא אדיר.

ינון אזולאי: לא רק שלא נפתחו מחצבות חדשות אלא גם מכרזים שהיו אמורים לצאת, לא יצאו.

ינון אזולאי: אני חושב שזו הדרך של רמ"י בדרך כלל לעשות.

ינון אזולאי: בשבוע שעבר, אחרי שהודעת על הדיון, יצאו למכרז שלוש מחצבות חדשות בדרום ואחת בצפון.

ינון אזולאי: גם העלויות של השינוע כאשר בדרום אנחנו צריכים את זה פחות, יוצרות פקקים, גורמות לנזק סביבתי וגם בעצם לא מספקות מספיק.

ינון אזולאי: אין תנאי סף במקום ולכן אני חושב שצריך כאן לתת אמירה שיהיו מחצבות, לפחות הקיימות, להוציא את הקיימות למכרזים, את אלה שנסגרו.

ינון אזולאי: כרגע מתוך 50, נשארו 27.

ינון אזולאי: מתוך 50 מחצבות שהיו מ-1993, נשארו כרגע 27 וזה הולך ופוחת.

ינון אזולאי: אולי אם תקיים דיון בעוד שבוע, ייפתחו מכרזים לעוד שלוש מחצבות ולאט לאט נחזיר את המספר.

משה גפני: תודה רבה.

משה גפני: רשות מקרקעי ישראל, אתה הבכיר כאן?

ישי לוי: אני אחראי על תחום המחצבות ברשות מקרקעי ישראל.

משה גפני: אני מבקש שתתייחס לדבריו של חבר הכנסת ינון אזולאי.

משה גפני: אני רוצה להוסיף ולומר שעם כל הכבוד לחיי היום יום, ואני משבח אתכם לגבי טרמוקיר שהצלתם בסופו של דבר את המפעל הזה – מבחינתנו זה היה קריטי – אנחנו עוסקים גם בעניין של מרום הגולן.

משה גפני: יש כשל לא מוסבר לגבי מה שקרה ברשות מקרקעי ישראל.

משה גפני: יש כשל.

משה גפני: המציאות היא שאנחנו נמצאים בתנופת בנייה, בתנופת סלילה, המדינה סוללת כבישים בסדרי גודל שלא היו בעבר ואנחנו עומדים בלי מחצבות.

משה גפני: מישהו צריך לתת את הדין על הדבר הזה.

משה גפני: זה הרי לא יכול להיות.

משה גפני: שמישהו יסביר למה זה כך.

משה גפני: אני לא מאשים אותך.

משה גפני: לכן שאלתי אם אתה הבכיר.

איתן ברושי: את מי אתה מאשים?

משה גפני: את אף אחד.

איתן ברושי: יש לו שר.

איתן ברושי: לכל פקיד יש שר.

איתן ברושי: כך זה בנוי.

ישי לוי: אדוני הנכבד, אני רק רוצה לומר שאפשר להאשים אותי כי אני אחראי ברשות מקרקעי ישראל על תחום המחצבות.

משה גפני: לא.

משה גפני: אני רוצה שתסביר לנו למה זה.

ישי לוי: אני אסביר.

ישי לוי: קודם כל, עובדות.

ישי לוי: אני רוצה לומר שכיום אין איזשהו מפעל בטון במדינת ישראל שמחפש את חומרי הגלם ואין לו אותם זמינים.

ישי לוי: זה נכון שאנחנו צריכים להיערך כולנו – אני אומר אנחנו, משרד האנרגיה – לשנים הקרובות כי אם לא ניערך היום, אכן יהיה צפוי מחסור בחומרי גלם.

ישי לוי: את זה אנחנו עושים - ותכף שארבל ידבר על הנושאים האלה וירחיב – במסגרת תכנית מתאר ארצית שאישר כבר משרד האנרגיה, תכנית עבודה מסודרת שאנחנו עובדים עליה ומכוחה מפרסמים.

ישי לוי: אני רוצה לומר ביחס למה שנאמר כאן שכתוצאה מדיון אנחנו מפרסמים, יש כאן תכנית עבודה.

משה גפני: אני מכחיש את זה.

איתן ברושי: אם היושב ראש מכחיש את זה, אני אתו.

ישי לוי: בתכנית העבודה נכתב שבשנת 2018 אנחנו נפרסם את רהם, את ערוער, את ציפורים.

קריאה: אלה מחצבות ישנות.

קריאה: לא חדשות.

ישי לוי: אנחנו עובדים בהתאם לתכנית עבודה מסודרת שאנחנו מגבשים אותה בשיתוף פעולה עם משרד האנרגיה כדי לוודא שאנחנו לא נגיע חלילה למחסור.

ישי לוי: אנחנו עושים גם פעולות נוספות מלבד שיווק המחצבות הקיימות.

קריאה: אבל אתה מסכים שהעלויות גבוהות בגלל שיש לך מחסור.

משה גפני: ישי, אתם מוציאים את המכרזים לא בגלל הדיון בוועדה.

משה גפני: הדיון בוועדה עובר לידכם, כמו בכל המשרדים וכמו בכל הגופים.

משה גפני: אני מבין את זה וזה בסדר.

משה גפני: אבל יש מצב נתון שמציג אותו חבר הכנסת אזולאי ואני מצטרף לזה.

משה גפני: יש מצב נתון לפיו חסרות מחצבות.

משה גפני: חסרות.

משה גפני: במהלך השנים – אני לא יודע אם זה בכלל בדור שלכם – יש לנו טענות על רשות מקרקעי ישראל וזאת אחת הטענות הקשות.

משה גפני: אנחנו רוצים הסבר ולדעת למה זה.

משה גפני: למה מספר המחצבות ירד באופן כל כך דרסטי.

ישי לוי: צריך לזכור שתכנון מחצבות במדינת ישראל – וכפי אמרתי, שארבל יותר אמון על הנושא הזה – הוא לא דבר של מה בכך ואנחנו עובדים בהתאם לתכנית מתאר ארצית ובתכנית מתאר ארצית נקבעו אתרים.

ישי לוי: אנחנו עמלים בימים אלה – התכנית אושרה לפני כחודש-חודשיים – להתחיל ולהוציא את האתרים האלה לשוק בהקדם האפשרי ועוד פעולות נוספות שאנחנו עושים שיבואו לידי ביטוי בחודשים הקרובים.

משה גפני: משרד האנרגיה והתשתיות.

שארבל שחאדה: אני מנהל אגף מחצבות ומכרות במשרד האנרגיה.

שארבל שחאדה: עלו כאן שתי סוגיות.

שארבל שחאדה: ירידת מספר המחצבות, זה נכון.

שארבל שחאדה: אם אנחנו נשווה את מספר המחצבות לפני שני עשורים ביחס למה שיש היום, הייתה ירידה.

שארבל שחאדה: את הירידה אפשר לקשר לחוק חובת מכרזים שהוריד את היזמות בתחום הספציפי הזה שלמעשה אושר ב-1993 ואחרי 2005 יזמות פרטים כמעט ולא עשתה שום דבר בתחום.

שארבל שחאדה: צריך לשים לב.

שארבל שחאדה: ב-2005 למעשה המועצה הארצית לתכנון ובנייה נתנה הוראה לקידום תמ"א ברמה מפורטת.

שארבל שחאדה: התמ"א הזו אושרה באפריל השנה הזאת וקבעה אתרים שאמורים להבטיח עבודות חומר גלם עד שנת 2040.

שארבל שחאדה: זה הליך תכנון מפורט שלוקח כמה שנים.

שארבל שחאדה: קבענו כבר תכנית עבודה שאמורה להביא לאישור כלל האתרים בתמ"א 14-ב עד שנת יעד 2025.

איתן ברושי: זה חל גם על יהודה ושומרון?

שארבל שחאדה: לא.

איתן ברושי: תתייחס בבקשה.

משה גפני: מה אתה רוצה מיהודה ושומרון?

איתן ברושי: גם שם זה לא עובד כמו שצריך.

שארבל שחאדה: מי שאמון על המחצבות ביו"ש, זה המינהל האזרחי.

איתן ברושי: אני יודע.

איתן ברושי: תאמין לי, הייתי שם.

איתן ברושי: אני רק שאלתי.

שארבל שחאדה: אין לנו קשר.

איתן ברושי: אין לכם קשר.

איתן ברושי: זה חלק מהתשובה.

איתן ברושי: יהודה ושומרון.

משה גפני: הוא לא אחראי על זה.

איתן ברושי: הוא יודע.

איתן ברושי: גם המינהל יודע.

איתן ברושי: מזל שאת יהודה ושומרון בנו עם המינהל האזרחי ולא עם מינהל מקרקעי ישראל.

משה גפני: אני מרגיש צליל זלזול במינהל מקרקעי ישראל.

איתן ברושי: לא זלזול.

איתן ברושי: ביקורת קשה.

איתן ברושי: אתה חושב שאורי אריאל היה בונה את יהודה ושומרון עם מינהל מקרקעי ישראל כשהוא היה שר השיכון?

איתן ברושי: המזל הוא שבנו עם המינהל האזרחי כי אחרת לא היו בונים שם כלום.

שארבל שחאדה: אני אומר שאנחנו, הכוונה שלנו היא תוך שש-שבע שנים לאר את כל האתרים שבתמ"א 14-ב.

שארבל שחאדה: אלה מוסדות תכנון.

שארבל שחאדה: חלק מהאתרים אנחנו כבר מקדמים עם מינהל התכנון הארצי.

משה גפני: אתם הערתם באיזשהו מקום בכנסת שהולכת להיות בעיה שהיות ואין יזמות פרטית בעניין הזה, יהיה מחסור במחצבות ויצטרכו לאשר בטווח של שבע שנים, כמו שאתה מציג את זה עכשיו?

שארבל שחאדה: בכל הפורומים העלינו את זה.

שארבל שחאדה: בפורומים המקצועיים.

שארבל שחאדה: לא בוועדות הכנסת.

שארבל שחאדה: אבל העלינו את זה בכל הפורומים.

משה גפני: למה לא אמרתם את זה כאן?

שארבל שחאדה: במשרדים הממשלתיים המקצועיים, שהם צרכנים של חומרי גלם, המידע הזה ידוע להם והם מודעים לו.

שארבל שחאדה: הם גם נרתמים לעניין הזה.

שארבל שחאדה: שוב, אלה הליכי תכנון ארוכים שלוקחים מספר שנים.

איתן ברושי: מדינה בת 70.

איתן ברושי: מה זה ארוכים?

יצחק בז'רנו: היה על זה דיון בוועדת הכלכלה.

יצחק בז'רנו: היה דיון דומה בוועדת הכלכלה לפני כשלוש שנים.

משה גפני: מי הדובר?

יצחק בז'רנו: אני מנכ"ל רדימיקס.

יצחק בז'רנו: היה דיון אבל כמו שנכנסנו אליו, כך יצאנו ממנו.

משה גפני: אתם התרעתם על זה שאין חומרי גלם.

יצחק בז'רנו: אנחנו מתריעים על כך מהיום שבו נחתמו הסכמי חוק חובת המכרזים, ועדת השתיים ב-2005.

יצחק בז'רנו: מאז אנחנו מתריעים וחוזרים ומתריעים שהשיטה הייתה קלוקלת, התוצאות לא נכונות ולצערי כל מה שאמרנו קרה.

יצחק בז'רנו: המצב יהיה הרבה יותר גרוע.

יצחק בז'רנו: אני מסכים.

יצחק בז'רנו: אני חושב ששארבל אמר או מישהו אמר שהיום אין מפעל בטון במדינת ישראל שאין לו חצץ.

יצחק בז'רנו: לא צריך להגזים בדברים שלא קיימים.

משה גפני: אני יודע על כביש 6.

משה גפני: מדובר על כך שחסר חומר.

יצחק בז'רנו: אני לא חושב.

יצחק בז'רנו: מי שחסר לו חומר, שיבוא אלי ואני אדאג לו לחומר.

משה גפני: אפשר לעשות מדינה שנייה, רשות מקרקעי ישראל ורדימיקס.

משה גפני: זה דווקא טוב.

יצחק בז'רנו: הבעיה היא שהשבר הגדול יתחיל בעוד שנתיים-שלוש והוא יהיה ענק.

יצחק בז'רנו: לא יהיה איך לבנות.

יצחק בז'רנו: כשאמרו שלפני 20 שנים היו הרבה יותר מחצבות, צריך לזכור שהיו הרבה יותר מחצבות בשוק הרבה יותר קטן.

יצחק בז'רנו: לא רק שהמחצבות קטנו אלא השוק הוכפל.

איילת נחמיאס ורבין: איזה איש טוב.

איילת נחמיאס ורבין: הוא באמת מאמין שמתכננים כאן לטווח ארוך.

משה גפני: מי הגורמים הנוגעים בדבר?

מיקי לוי: אם אתה מתרגם את המשבר, על מה?

יצחק בז'רנו: אם אני רוצה השקעות בתור חברה עסקית, אני לא יכול לבוא לבעלי המניות שלי ולומר להם שהיום יצא מכרז ומחר תביאו כסף.

יצחק בז'רנו: יש תכנית.

איילת נחמיאס ורבין: נכון.

איילת נחמיאס ורבין: אתה צודק.

יצחק בז'רנו: בעסקים יש תכנית.

יצחק בז'רנו: אני ביום שישי הצגתי לבעלי המניות תכנית חמש-שנתית.

יצחק בז'רנו: הם שאלו לגבי השקעות.

יצחק בז'רנו: אמרתי שאני אומר להם את האמת, שאני לא אתן להם לשים כסף.

משה גפני: מי הגורמים הנוגעים בדבר?

משה גפני: תגיד את הרשימה.

יצחק בז'רנו: אני אגיד לך.

יצחק בז'רנו: הגורמים שאמונים היום על המחצבות, זאת רשות מקרקעי ישראל והממונה על המכרות.

יצחק בז'רנו: יש גם פיצול.

יצחק בז'רנו: יש כמה גורמים.

משה גפני: הממונה על המכרות.

משה גפני: מי עוד?

מיקי לוי: מה שהוא אומר על עוד שנתיים, זה נכון?

איילת נחמיאס ורבין: מה תפקידו של משרד הכלכלה בתוך הדבר הזה?

יצחק בז'רנו: אני אומר לך משהו.

יצחק בז'רנו: אתם חיים את הבית הזה הרבה יותר ממני.

יצחק בז'רנו: אני לא בא לכאן הרבה.

יצחק בז'רנו: אבל יש כזה פיצול בענף הזה שאין ממש כתובת ברורה שאני יכול לומר שזה הגוף שאחראי.

משה גפני: הוא אומר דבר מאוד פשוט.

משה גפני: הוא אומר שבתוך שנתיים-שלוש יהיו כאן מפעלים שיעמדו.

קריאה: ויאמירו המחירים.

איתן ברושי: יהיה יבוא.

משה גפני: התפקיד שלנו הוא לפקח על עבודת הממשלה.

משה גפני: מכיוון שזה הגיע לכאן לדיון, אנחנו עכשיו אשמים בעניין הזה.

איילת נחמיאס ורבין: אדוני היושב ראש, אתה קיימת קודם דיון על נושא המים.

איילת נחמיאס ורבין: אלה אותן תופעות.

איילת נחמיאס ורבין: אלה אותם דברים ואני אומר לך למה.

איילת נחמיאס ורבין: לא מתכננים לטווח ארוך.

איילת נחמיאס ורבין: לא יעזור שום דבר.

משה גפני: ככותרת זה טוב, אבל זה לא הנושא.

איילת נחמיאס ורבין: אלה אותם מאפיינים.

משה גפני: אני אבקש לקיים דיון ואליו להזמין את כולם – את הממונה על המכרות, את הפיצולים של הממונה על המכרות, את רשות מקרקעי ישראל.

משה גפני: זה לא הולך לעבור לסדר היום.

משה גפני: אתם לא הולכים להיות האשמים העיקריים.

איילת נחמיאס ורבין: גם משרד הכלכלה.

איילת נחמיאס ורבין: יש לו תפקיד.

משה גפני: תמונת המצב היא שאנחנו נחשפנו לעובדה שהעלה חבר הכנסת ינון אזולאי.

משה גפני: אני קיוויתי שיהיה יותר קל, שתבואו, תסבירו, תאמרו שפתחתם מחצבות.

משה גפני: מתברר שהולכת להיות קטסטרופה.

קריאה: כבר היום יש.

משה גפני: מיקי, תחליף אותי לכמה דקות.

משה גפני: תודה.

משה גפני: (היו"ר מיקי לוי)

מיקי לוי: רדימיקס, אתה סיימת?

יצחק בז'רנו: כן.

יצחק בז'רנו: אני חושב שאמרתי מספיק.

מיקי לוי: תודה רבה.

קובי פלקסר: התאחדות בוני הארץ.

קובי פלקסר: התאחדות הקבלנים.

קובי פלקסר: אנחנו בעצם לקוחות הקצה.

קובי פלקסר: אנחנו נתקלים בתמונת המצב לפיה אין יציבות מחיר בגלל המצב הזה ולמעשה גם אין לנו היצע קבוע ויציג.

קובי פלקסר: אנחנו נתקלים בזה שהשוק הזה הוא לא יציב לחלוטין.

קובי פלקסר: אם אנחנו מדברים על תכנון לטווח ארוך, אנחנו לא יכולים אפילו לתכנן לטווח קצר.

קובי פלקסר: יוצא שקבלנים שמתמודדים במכרז ובעצם סגרו על מחיר ספציפי, פתאום מוצאים את עצמם עם מחיר של חומרי גלם שהוא מחיר אחר, חוסר היצע, חוסר יכולת להביא את החומרים לתוך הפרויקטים.

קובי פלקסר: אני אעביר את רשות הדיבור לקבלן בבונה בשטח והוא יסביר את זה יותר לעומק.

דוד אולניק: שלום לכולם.

דוד אולניק: אני קבלן ויש לי גם חברה להובלה.

דוד אולניק: אנחנו סיפקנו מיליון טון של אבן בזלת לנמל חיפה ולנמל אשדוד, לפני שנכנסו הזכיינים.

דוד אולניק: במהלך העבודה אנחנו קיבלנו שטח.

דוד אולניק: אני בענף המחצבות המון שנים.

דוד אולניק: אני קליינט.

דוד אולניק: 30 שנים לא פתחו מחצבה אחת כשלקחו הר בתולי.

דוד אולניק: אלה הכול מחצבות שכבר היו והיו והיו והיו וכבר הוציאו מהלימון את המיץ ונשארה רק הקליפה.

דוד אולניק: לא רק זה, אלא היום בעלי מחצבות הורידו את התפוקה מכל מיני סיבות.

דוד אולניק: יש מחצבה אחת שהיא המחצבה בין הגדולות בצפון, מיליון טון לחודש אני חושב שירדו אל מתחת ל-100,000 טון.

דוד אולניק: זה דבר שהוא לא תקין ולא נכון.

דוד אולניק: היום יש חוסר.

דוד אולניק: איציק, עם כל מה שאתה אומר, לך יש את המחצבות שלך אבל יש חוסר במחצבות ובאגרגטים.

דוד אולניק: תנופת בנייה, המדינה שלנו ברוך השם נמצאת בפרוספריטי אדיר, אם אלה רכבות, אם אלה מחלפים, אם זאת בנייה וכולי, והשיטה שהם היום מוציאים את המחצבות, זו שיטה שהם רוצים את התמלוג לכל השנה.

דוד אולניק: 800,000 טון, הם קבעו וזה רק יהיה לקונצרנים.

דוד אולניק: לא כמו שהיום משלמים מדי חודש בחודשו.

דוד אולניק: היום משלמים 5 שקלים - - -

מיקי לוי: לא הבנתי.

מיקי לוי: תסביר.

מיקי לוי: המינהל מבקש את התשלום עבור כל השנה?

דוד אולניק: כל השנה והם קובעים שאתה חייב להוציא 800,000 טון ב-DAY ONE.

דוד אולניק: כאשר אתה זוכה, אתה חייב לשלם את ה-800,000 טון.

קריאה: אבל יש לזה בסיס.

דוד אולניק: יש לזה בסיס.

קריאה: זה מגן עליך, שיוציאו את החומר, שלא ישבו על החומר.

קריאה: זה הרעיון.

דוד אולניק: זה מגן עלי אבל באיזה מחיר הם נותנים?

דוד אולניק: היום המחצבות הישנות משלמות 4.5 שקלים למינהל בזמן שהיום המחצבות שזוכות, הסכום הוא 27 ו-30.

דוד אולניק: המדד.

דוד אולניק: אני כקבלן כשיש לי מכרזים ארוכי טווח, אני לא יכול למדוד.

דוד אולניק: זה מה שיביא אותנו בסוף לפשיטת רגל.

דוד אולניק: אנחנו היינו קונים ב-20 ופתאום הסכום מגיע ל-40 ול-50 ול-60.

דוד אולניק: אין לזה מדד בכלל.

דוד אולניק: אותן מחצבות שאתה מוצא בצפון ב-60 שקלים, בדרום אתה מוצא אותו חומר ב-40 שקלים.

דוד אולניק: יש כאן משהו מעוות בכל השיטה שהם מוציאים את המכרז.

מיקי לוי: האם הנושא של הבדלי המחיר, תלוי הובלה?

דוד אולניק: לא.

דוד אולניק: אני מדבר בשער המפעל.

דוד אולניק: בשער המחצבה.

מיקי לוי: תודה.

מיקי לוי: אני הולך לפי הסדר.

חגי אדרי: התאחדות התעשיינים.

חגי אדרי: דיברו כאן על המחסור וכי ב-2025 מקווים לסיים לתכנן את תמ"א 14-ב.

חגי אדרי: אבל אותו משרד אנרגיה הוציא דוח שאומר שתמ"א 14-ב, גם אם תתקיים ותצא בזמן, ואנחנו מדברים על 2018, עדיין חסרים בה 150 מיליון טון.

חגי אדרי: צריך להסביר איכשהו שגם אם ב-2025 זה יסתיים, זה לא פותר לנו את הבעיה.

חגי אדרי: זה מצד אחד.

חגי אדרי: מצד שני אם אנחנו יודעים שלפני 2025 לא נשווק מחצבות חדשות, בואו תאמרו למה לא נאריך את ההרשאות של המחצבות הקיימות כדי להבטיח את האספקה.

חגי אדרי: אני אשמח אם המשרדים יוכלו לענות.

איתן ברושי: אתה התאחדות התעשיינים.

איתן ברושי: מה אתם מציעים?

חגי אדרי: אנחנו מציעים שיאריכו את ההרשאות למחצבות הקיימות.

חגי אדרי: כרגע יש מצב קיים.

חגי אדרי: יש היצע וביקוש.

חגי אדרי: אין מספיק היצע וכולם כאן מסביב לשולחן אומרים שעוד ארבע-חמש שנים המצב יהיה הרבה יותר חמור.

חגי אדרי: אם לא נצליח להעלות את ההיצע על ידי שיווק מחצבות חדשות, אנחנו חייבים להבטיח את זה.

מיקי לוי: הבנו.

מיקי לוי: תכף נשאל את גורמי הממשלה.

אורן הרמבם: התאחדות התעשיינים.

אורן הרמבם: אני רוצה לתת את רשות הדיבור לגדעון גלעדי מכפר גלעדי שהוא נציג איגוד המחצבות.

גדעון גלעדי: שלום.

גדעון גלעדי: אי אפשר להבין בכלל את כל הנושא הזה בלי שתיים-שלוש מילים על מה קרה בכלל בשנת 1993.

גדעון גלעדי: שנת 1993, מה שקרה בפועל זה שהלאימו את כל המחצבות בישראל, מחצבות שלא ישבו על קרקע פרטית, דבר שלא קרה באף תעשייה אחרת במדינת ישראל, לא בקוקה קולה, לא במלח, לא באסם וגם לא קרה במלונות של אילת שקמו לפני חוק חובת המכרזים.

גדעון גלעדי: לא באו לבעל מלון ואמרו לו אדוני הנכבד, נגמרה החגיגה, מוציאים את המלון שלך למכרז.

גדעון גלעדי: רק המחצבות.

גדעון גלעדי: אנחנו בענף, היועצים המשפטיים שלנו בהלצה ובהיתול קוראים לזה תאונה חקיקתית.

גדעון גלעדי: זה מה שקרה ב-1993.

מיקי לוי: עם כל הכבוד, אני חושב שזה משאב טבע ששייך למדינת ישראל.

מיקי לוי: את אותה טעות עשו בים המלח ואני מכיר היטב כי הייתי סגן שר האוצר ויודע בדיוק כמה המדינה הפסידה.

גדעון גלעדי: אבל גם ים סוף והנוף של אילת הוא משאב.

מוסי רז: את ים המלח הפריטו.

מוסי רז: משאב טבע, אחוז משטח המדינה.

מיקי לוי: זה העניין.

מיקי לוי: מדינת ישראל העניקה את זה לאדם פרטי במקום לשמר.

מיקי לוי: סליחה, אני מתנצל על שהפרעתי לך.

גדעון גלעדי: חנן פורת אז היה יושב ראש ועדת החוקה חוק ומשפט והבינו שבנושא המחצבות יש בעיה.

גדעון גלעדי: נתנו חמש שנים פטור על מנת שהמדינה תפטור ותתקין תקנות שמתאימות למצב הספציפי של המחצבות.

גדעון גלעדי: לצערנו הרב כמעט לא נעשה שום דבר.

גדעון גלעדי: עברו חמש שנים, עברו עוד שנתיים שגררו את זה, עד שהיועץ המשפטי לממשלה אליקים רובינשטיין אמר סטופ, הלך למשטרה, הלך לגורמים אחרים ואמר שאי אפשר יותר, העסק הזה לא חוקי ואז הקימו את ועדת ביין בראשות שופט בדימוס שקבעה לכל מחצבה מהו משך הזמן שלה ומתי בעצם היא נסגרת.

גדעון גלעדי: כתוצאה מכל התהליך הזה, הוקטנו מספר המחצבות בישראל במסגרת החוק שלא תוקן ושלא שופץ לפי המצב הספציפי, והגענו היום למצב שנשארו 27 מחצבות מתוך 50 היו ואין שום צפי – למרות כל מה שאנחנו שומעים כאן, ואנחנו מומחים בזה, כל המחצבות הקיימות בישראל, יוזמו, תוכננו, קודמו על ידי המגזר הפרטי שבא, מצא הר, בא לרשויות ואמר שהוא רוצה כאן להקים מחצבה, השקיע כסף והסתכן מאוד והקים את המחצבות.

גדעון גלעדי: הפתרון הנכון היום הוא קודם כל בשביל שלא יהיה משבר, כי אנחנו באמת לקראת משבר נוראי, לתת הרשאות לכל המחצבות הקיימות שעובדות היום.

גדעון גלעדי: מי שיש לו אבן בתוך המחצבה שלו, לתת לו הרשאות אבל משמעותיות.

גדעון גלעדי: לא לשגע אותנו כל שלושה חודשים לרוץ לבירוקרטיה ולקבל עוד הרשאה לעוד שלושה חודשים כי מזה לא יהיה חצץ אלא מזה אנחנו נהפוך לחצץ.

גדעון גלעדי: אבל לתת להם הארכה משמעותית ובינתיים למערכת של המדינה יהיה זמן לארגן ולסדר את העניין.

גדעון גלעדי: יש לנו הצעות טובות, סדורות, וקונסטרוקטיביות איך לעשות את זה בהמשך.

גדעון גלעדי: הייתה ועדת בלינקוב שהוציאה את המסקנות שלה בשנת 2015, בהחלט התקדמות גדולה אבל לא יודעים למה, מישהו גנז אותן, את המסקנות של ועדת בלינקוב.

מיקי לוי: תודה רבה.

יצחק בז'רנו: אני רוצה לומר מילה אחת בלבד.

יצחק בז'רנו: כולם מדברים על בנייה ובנייה, על הכפלת היקפי הבנייה, על יחידות דיור, על בניית משרדים, תשתיות, כבישים.

יצחק בז'רנו: בנושא חומרי הגלם, הנושא הזה לא מטופל.

יצחק בז'רנו: מה שצריך לעשות זאת פעולה מיידית.

יצחק בז'רנו: אם יש ויכוחים בין המינהל לבין היזמים שפעילים היום, צריך לפתור את הנושאים האלה.

יצחק בז'רנו: אם יש בעיה כספית – טפלו בכסף אבל תשחררו את צוואר הבקבוק.

יצחק בז'רנו: תנו העמקות.

יצחק בז'רנו: יש תכנית מסודרת להתאחדות התעשיינים איך לטפל בזה.

יצחק בז'רנו: רק שישמעו אותנו, שישבו אתנו.

יצחק בז'רנו: כל הזמן מדברים על כסף ואם יש בעיה בכסף – טפלו בכסף.

מיקי לוי: הבנתי.

מיקי לוי: תודה.

דוד אולניק: אני רוצה לציין שבגלל התמלוג שהוא גבוה, בסוף מי שמשלם את זה, אלה הזוגות הצעירים בבנייה.

דוד אולניק: הרי היום משלמים ארבעה שקלים והיום זוכים ב-30 שקלים תמלוג למינהל.

דוד אולניק: בסך הכול זה יוקר המחיה ואלה לא שטויות.

מיקי לוי: תודה.

מיקי לוי: חבר הכנסת ברושי, קצר וקולע.

איתן ברושי: אדוני היושב ראש, יש בעיה והיא שאף אחד לא לוקח אחריות וגם אין ענישה.

איתן ברושי: כל אלה שיושבים כאן, יש עליהם אחריות כבדה וכשהם לא מקבלים את החומר, הם לא פועלים.

איתן ברושי: למערכת של המדינה אין אחריות על שום דבר.

איתן ברושי: בדרך כלל מכישלון עולים בתפקידים במערכת.

איתן ברושי: הם על הכישלון משלמים, אתם לא אחראים על כלום ועוד אומרים כאן שאין שרים ואי אפשר להגיד לכם שום דבר.

איתן ברושי: צריך לומר את האמת.

איתן ברושי: את המינהל זה לא מעניין.

איתן ברושי: מה שמעניין את רשות מקרקעי ישראל זה רק המחיר למשתכן.

איתן ברושי: איך אני יודע?

איתן ברושי: בזה עוסקים כולם.

איתן ברושי: התוצאות לא כל כך מרשימות.

איתן ברושי: עוד יותר חמור, המינהל פושט רגל כי לקחו כסף והפכו אותו לקופה קטנה של האוצר.

מיקי לוי: מה זה שייך עכשיו?

איתן ברושי: תן לי, אני לא צריך אישור.

מיקי לוי: אני רוצה לסכם.

איתן ברושי: לא.

איתן ברושי: צריך להבין מאיפה זה נובע.

איתן ברושי: זה נובע מזה שזה לא מעניין את המינהל.

איתן ברושי: אני אומר לך מה מעניין את המינהל.

איתן ברושי: אמר לי את זה אביגדור יצחקי לפני שהוא סיים את תפקידו.

איתן ברושי: אתם לא מעניינים.

איתן ברושי: אני רוצה לומר לך שרק בכוח, ואיך אני יודע?

איתן ברושי: כאשר הגשנו בג"ץ על בנייה בקיבוץ רעים, פתאום פטרו את קיבוץ רעים.

איתן ברושי: שנים לא פטרו את הבנייה ברעים ועכשיו פטרו.

איתן ברושי: כלומר, הם מבינים רק כוח.

איתן ברושי: מה הסתבר בישראל, ששום דבר לא מגיע בגרביטציה.

איתן ברושי: הכול בכוח המשיכה.

איתן ברושי: המינהל הוא קלאסי בעניין.

איתן ברושי: עד שהוא לא מקבל מכה, הוא לא מזיז את עצמו.

איתן ברושי: ואז מה, מחכים למשבר?

איתן ברושי: זה לא דבר חדש.

איתן ברושי: כבר לפני חודשים עסקנו במחצבות שלא פתחו אבל כשרצו לפתוח מכרז למצפה רמון, פתחו לנשר מכרז בלי כללים.

איתן ברושי: זה לא קו עימות, זה לא כלום אבל הם היו מעוניינים במלט.

איתן ברושי: תסביר את זה.

איתן ברושי: לכן אני אומר לך אדוני היושב ראש שיש כאן בעיה בסיסית ולא סתם שאלתי גם על יהודה ושומרון.

איתן ברושי: עם כל הכבוד, הממשלה גם אחראית על המינהל האזרחי.

איתן ברושי: אין כאן ראייה כוללת.

איתן ברושי: עכשיו גם מעבירים אגרגטים לאזורים נוספים ולא רק למדינת ישראל.

איתן ברושי: אין בושה שצריך להביא אבנים מתורכיה?

איתן ברושי: פעם כמעט הבאנו גם מים.

איתן ברושי: תאר לך שארדואן, הוא זה שיקבע מה יקרה בישראל.

איתן ברושי: יבנו וישקו.

איתן ברושי: מישהו כאן איבד את העשתונות.

איתן ברושי: מה מעניין אותם?

איתן ברושי: ייקוב הדין את ההר.

איתן ברושי: העיקר לא לסטות.

מיקי לוי: איתן, עוד חצי דקה.

איתן ברושי: תבין, אחרת אין טעם בדיונים האלה כי הם לא מתרשמים מכלום.

איתן ברושי: חוות דעת שלהם ניתנות על ידי שרים שלא יושבים בחדר הזה ואסור לומר להם כלום כי הם עטופים בצמר גפן.

איתן ברושי: צריך לומר כאן דברים ברורים.

איתן ברושי: זה לא יכול להימשך.

איתן ברושי: אני אומר לכם כאן, ומיקי, תקשיב טוב, גפני היה עושה את זה אבל הוא יצא.

איתן ברושי: מיקי, אתה היית אתי בדיון על מרום הגולן.

איתן ברושי: כנראה שלא נפלו מספיק טילים ברמת הגולן.

איתן ברושי: הייתה התחייבות שלהם שעד סוף מאי יפתרו את מחצבות הטוף של מרום הגולן.

איתן ברושי: הם לא התביישו להוציא מחצבות שם למכרזים לגורמים מחוץ לגבולות הצפון.

איתן ברושי: הבטחתם שעד סוף מאי יהיה פתור.

איתן ברושי: הנה גפני, חיכיתי לך עם המשפט הזה.

איתן ברושי: שלוש פעמים עצרנו שני מיליארד ו-100 מיליון שקלים למינהל והבטחתם לפתור את מרום הגולן.

איתן ברושי: אתם לא מתביישים עוד עכשיו לומר שאין לכם פתרון?

איתן ברושי: על מה?

איתן ברושי: על מחצבת טוף בתל פארס?

איתן ברושי: נתתם מחצבה בחרמונית, למי?

איתן ברושי: הוצאתם פרנסה מאנשים שהקימו את זה.

איתן ברושי: (היו"ר משה גפני)

רועי פולקמן: למה לצעוק?

רועי פולקמן: תשאל שאלות ענייניות.

איתן ברושי: אתה צועק על דברים אחרים.

איתן ברושי: אתה ישר קופץ.

איתן ברושי: אתם להקת חימום לשר האוצר?

רועי פולקמן: זה לא קשור.

משה גפני: רבותיי, נמשיך.

רועי פולקמן: אם יש לך שאלות ענייניות, נשמע תשובות ענייניות.

איתן ברושי: פולקמן, אל תחנך אותי.

רועי פולקמן: לא מחנך.

רועי פולקמן: חס וחלילה.

איתן ברושי: זה מחדל גדול של רשות מקרקעי ישראל.

איתן ברושי: אתם לא מסוגלים לפתור את הבעיות.

איתן ברושי: אתם הבעיה ולא הפתרון.

איתן ברושי: הדוגמה של מרום הגולן תרדוף אתכם לכל מקום ואני אחראי על זה.

משה גפני: תודה רבה.

איציק פרי: המשמר החברתי.

איציק פרי: אני רוצה לשאול שאלה אולי תמימה אבל יש 27 מקומות שפועלים.

איציק פרי: למה עד שיפתרו את הבעיה לא יכולים להגביר את כושר הייצור שם?

איתן ברושי: למה להגביר?

איתן ברושי: נגמר להם הזמן.

קריאה: רגולציה.

איציק פרי: אי אפשר להגביר באופן ספציפי עכשיו, עד שייפתחו מחצבות נוספות?

קריאה: אפשר, אבל לא נותנים.

משה גפני: מינהל התכנון, בבקשה.

חנה ויטלזון: שלום.

חנה ויטלזון: רציתי רק לומר שתמ"א 14-ב אושרה באפריל השנה.

חנה ויטלזון: זאת תכנית מתאר ארצית ברמה כוללנית והיא נותנת את המסגרת הסטטוטורית ברמה הארצית למחצבות.

חנה ויטלזון: מאז המועצה הארצית הבינה שיש מחסור חמור באזור הצפון והיום מוקמות שלוש מחצבות ברמה ארצית מפורטת – מחצבת קתרין כאשר ממש בעוד חצי שעה יש דיון לקראת המלצה למועצה הארצית על אישור התכנית.

חנה ויטלזון: מחצבת קדרים - - -

רועי פולקמן: זה חלק מהעניין.

רועי פולקמן: איזה קדרים?

קריאה: עשר שנים לתכנון מחצבה.

רועי פולקמן: באיזה שלב זה נמצא?

חנה ויטלזון: היום.

חנה ויטלזון: בעוד חצי שעה יש דיון בוועדה לקראת המלצה למועצה הארצית על אישור התכנית.

חנה ויטלזון: מחצבת קדרים, אמרתי, מקודמת במועצה הארצית והולכת לקראת אישור.

חנה ויטלזון: מחצבת גולן נמצאת כבר בשלבים מתקדמים בדיונים בוועדת העורכים.

חנה ויטלזון: מחצבת אשרת שכבר במשרד התשתיות נבחר צוות תכנון ונמצא לקראת תחילת דיונים.

מיקי לוי: אם כן, כמה תוספת?

קריאה: תכנון מחצבה, זה עשר שנים.

קריאה: השאלה גם כמה יפיקו כי היום אין מינימום.

משה גפני: תודה רבה.

משה גפני: אני מודה לך.

מיקי לוי: לפני שנשמע את הממשלה, אני אסכם את הדברים שעלו כאן כשלא היית.

משה גפני: בבקשה.

ינון אזולאי: רציתי לשאול שתי שאלות.

ינון אזולאי: קודם כל, אם אתם אומרים שב-2025, תאשרו את המשך החוזים עד 2025 ובינתיים יהיה לנו פתרון זמני.

ינון אזולאי: תוסיפו גם על זה את התפוקה שתהיה יותר גדולה.

ינון אזולאי: דבר שני.

ינון אזולאי: האם זה נכון בכלל שאין תו תקן מהרשות הפלסטינית שהחומרים מגיעים ממנה ואנחנו כולנו מסתכנים בזה?

מיקי לוי: בנוסף לשאלות האלה, הממשלה עוד לא דיברה.

מיקי לוי: יש את נושא 27 המחצבות מתוך ה-50 ומה אתם מתכוונים לעשות כדי להגביר?

מיקי לוי: בסך הכול אלה לא ה-50 שהיו לפני 20-30 שנים.

מיקי לוי: ברך השם בונים כבישים והכל מתרחב.

מיקי לוי: הקטנו מ-50 ל-27 מחצבות.

מיקי לוי: משהו לא מסתדר לי.

מיקי לוי: במאזן הזה, במשוואה הזאת, משהו לא מסתדר לי.

מיקי לוי: הורדת התפוקה.

מיקי לוי: נכון או לא נכון?

מיקי לוי: גם על זה אני מבקש תשובה.

מיקי לוי: הדרישה של המינהל לשלם ב-Day one .

מיקי לוי: כדי שהם לא יפשטו את הרגל או לא ייקלעו לקשיים ויהיו להם בעיות כלכליות, אולי אפשר - - -

יצחק בז'רנו: לא הם משלמים, אנחנו משלמים.

מיקי לוי: אתה משלם כסף מזומן?

יצחק בז'רנו: כן.

מיקי לוי: האם אפשר ערבות בנקאית?

גדעון גלעדי: עם כל הכבוד, זה פרט קטן בתמונה.

מיקי לוי: הוא אמר שזה מעלה לו את היוקר.

דוד אולניק: זה בכלל לא שולי.

גדעון גלעדי: זה סעיף אחד במכרז שהוא לא סימפטי.

מיקי לוי: חבר'ה, הוויכוח הוא לא ביניכם.

מיקי לוי: אני רוצה לייצג את כולכם.

מיקי לוי: האם אפשר ללכת לערבות בנקאית או משהו שהוא לא יצטרך לשלם כסף מזומן ביום הראשון, כי הוא מפיק את זה לאורך שנה שלמה.

מיקי לוי: האם יש באמת הבדלים של פערי מחיר בשער המפעל בין צפון לדרום כשאנחנו מפקחים על העניין הזה?

מיקי לוי: הרשאות למחצבות הקיימות, אומרים לי 10 שנים פתיחת מחצב ואני רוצה למרוט את שערותיי.

מיקי לוי: אדוני היושב ראש, אני לא יודע מה אתה תחליט אבל נצטרך לשלוח את הממשלה הביתה בעקבות כמה דברים כאלה ולקיים דיון מעקב עם תגובות.

משה גפני: תודה.

משה גפני: מי עונה לו?

ישי לוי: אני אתייחס ולאחר מכן שארבל.

ישי לוי: קודם כל, לגבי השאלה שנשאלה כאן למה לא להאריך את תקופות הפטורים שניתנו למחצבות.

ישי לוי: אני רוצה לחזור על מה שנאמר כאן בקצרה.

ישי לוי: המחצבות בשנת 2002, בתיאום עם היועץ המשפטי לממשלה כותב לראש הממשלה מר אריאל שרון זכרו לברכה: "כמתחייב מהוראות הדין, אני מנחה בזאת את מינהל מקרקעי ישראל ואת משרדי הממשלה הנוגעים בדבר לפעול ליישום מיידי של הנחיית היועץ המשפטי לממשלה בכל הנוגע לאכיפת הוראות החוק בהקצאות קרקע למחצבות".

ישי לוי: אנחנו פועלים בהתאם לחוק ובהתאם להנחיות המשפטיות.

משה גפני: אפשר לקבל העתק של זה?

ישי לוי: אפשר לקבל העתק.

איתן ברושי: הוא לא האמין שזה ייקח כל כך הרבה זמן.

איתן ברושי: אריק שרון היה איש ביצוע.

איתן ברושי: עם אריק שרון זה לא היה קורה.

ישי לוי: אני חייב להשלים את הדברים כדי שלא תצא כאן תקלה.

ישי לוי: בעקבות לחץ שהופעל, תוקנה לימים תקנת פטור שמכוחה הוקמה ועדת ביין שישבה עם כל בעלי המחצבות וקבעה להם תקופות.

ישי לוי: התקופות האלה אושרו, לא תאמינו על ידי מי, על ידי ועדת הכספים של הכנסת ואני בתפקידי לעמוד על כך כמו שבית המשפט קבע לא מזמן בנושא של הנסון.

ישי לוי: הוא קבע שהסכמים יש לכבד ותפקידנו לעמוד על כך.

ינון אזולאי: ועמדתם ביעדים?

ינון אזולאי: אם לא עמדו ביעדים, בוא נאמר גם את זה.

ינון אזולאי: לא עמדתם ביעדים.

ישי לוי: סליחה, אנחנו עומדים ביעדים מצוין.

ינון אזולאי: לא עמדתם ביעדים.

ינון אזולאי: אם הפרת משהו אחד, בוא נדבר על זה.

ישי לוי: אין לזה שום רלוונטיות למחסור בחומרי גלם.

ישי לוי: מה זה קשור שאם מי שהיה, הוא ימשיך?

ישי לוי: למה אי אפשר להוציא את זה למכרז ושייכנס מישהו חדש?

ישי לוי: עשינו את זה במספר מכרזים, במספר רב של מכרזים ואנחנו נמשיך לעשות.

ינון אזולאי: הבעיה היא שכאשר אתה מוציא אחד, הרשויות מבקשות לצמצם ומבקשות תנאים חדשים ולהוציא אותם משם.

ישי לוי: אני חוזר ואומר שאין מחסור כפי ששמעתם כאן.

ישי לוי: אין מחסור באגרגטים.

ישי לוי: אמרו כאן שאף אחד לא לוקח אחריות אבל אני לוקח אחריות.

ישי לוי: זה תפקידי ואני לוקח אחריות על כך.

ישי לוי: אנחנו עובדים יחד עם משרד האנרגיה כדי שתהיה תכנית.

ישי לוי: דרך אגב, כבר יש תכנית.

ישי לוי: יש תכנית מסודרת לשיווק המחצבות.

ישי לוי: דבר אחרון שאני רוצה לומר.

ישי לוי: בסל הפעולות שאנחנו עושים, אנחנו גם פועלים להחזיר את היזמות הפרטית לשוק.

ישי לוי: אנחנו מבינים את היכולות האלה ואנחנו חוזרים למקום הזה.

משה גפני: מה אתם עושים?

ישי לוי: יש לנו מכרזים מסוימים שיצאו ובעצם יפנו לשוק הפרטי והם יהיו הגורם המתכנן והגורם שיוכל ליהנות מפרי התכנון הזה.

ישי לוי: סל הפעולות הזה שנעשה, יביא אותנו לידי כך שבשנים הקרובות אנחנו לא נגיע חלילה למחסור ממנו אנחנו חוששים.

קריאה: אנחנו נמצאים בו.

איתן ברושי: מה עם מרום גולן?

ישי לוי: מרום גולן לא קשור.

ישי לוי: מדובר על טוף.

ישי לוי: אני אפרט לאדוני.

משה גפני: לא.

משה גפני: דיברתי אתמול עם יאיר פינס.

משה גפני: זה בסדר.

משה גפני: העניין הזה מתקדם.

משה גפני: זה לא בתוך המכלול.

משה גפני: תודה רבה.

משה גפני: מר שארבל שחאדה, בבקשה.

שארבל שחאדה: אני רוצה להתייחס לעתיד.

שארבל שחאדה: אני מסתכל קצת יותר.

משה גפני: שאלו שאלות.

משה גפני: תענה עליהן.

קריאה: לא עניתם על תו תקן.

שארבל שחאדה: אני אתייחס גם לזה.

שארבל שחאדה: תמ"א 14-ב אושרה באפריל 2018.

שארבל שחאדה: אנחנו עד 2025 נביא את העתודות האלו באופן מאושר ומפורט כך שזה יהיה זמין ליזמים.

שארבל שחאדה: נאמר שצריך 10 שנים כדי לקדם תכניות.

שארבל שחאדה: אלה לא עשר שנים.

שארבל שחאדה: תכנית קדרים עליה מדברים, אנחנו ב-2015 התחלנו את התכנון שלה ואני מאמין שהשנה, ב-2018, התכנית הזאת תתאשר.

קריאה: בוועדה המחוזית?

שארבל שחאדה: לא בוועדה המחוזית.

שארבל שחאדה: כתמ"א.

משה גפני: אני מבקש לא להתערב.

משה גפני: אנחנו כבר אחרי סיום הדיון.

שארבל שחאדה: בתמ"א מפורטת.

משה גפני: מה יהיה בעוד שלוש שנים?

שארבל שחאדה: יש היום הליכי תכנון ואפשר להביא את התכניות של החציבה באופן זריז.

שארבל שחאדה: בעוד שלוש שנים, אני מאמין שאנחנו כבר נהיה - - -

משה גפני: לא.

משה גפני: להאמין, צריך להאמין בקדוש ברוך הוא.

משה גפני: תגיד לי עובדות ומה הולך להיות בעוד שלוש שנים.

משה גפני: לא אמונה.

שארבל שחאדה: סקירת תכניות שאנחנו מקדמים אותן היום.

שארבל שחאדה: קדרים בהליכי תכנון, תתאשר עוד מעט.

שארבל שחאדה: גולני, בהליכי תכנון, תתאשר.

שארבל שחאדה: אשרת, כבר יש צוות תכנון, תמ"א מפורטת, בהליכים והיא תתאשר.

משה גפני: מה שהוא אמר שבעוד שלוש שנים יהיה מצב בו אנחנו נעמוד עם הבנייה והסלילה?

שארבל שחאדה: השחקנים אותם אנחנו רואים כאן, יש להם הרבה ניגוד עניינים אחד בין השני.

שארבל שחאדה: כל אחד מייצג את העמדה שלו.

קריאה: אתה יורד לרזולוציות לא נכונות.

שארבל שחאדה: מבחינת חומר גלם שקיים היום וזמין במחצבות הקיימות, אין לי חשש בטווח הקצר של שלוש שנים או ארבע שנים לאיזשהו משבר בחומר הגלם.

משה גפני: מתי אתה צופה משבר?

שארבל שחאדה: יש גורמים שהם לא תלויים בנו.

שארבל שחאדה: כמו שאמרתם שיש אספקה מיו"ש.

שארבל שחאדה: אם המעברים ייסגרו, כן תהיה בעיה.

משה גפני: תודה רבה.

משה גפני: בסדר.

משה גפני: הבנו.

משה גפני: אני לא הולך לקיים כאן דיון כל היום.

משה גפני: זה לא יום עיון.

מיקי לוי: לגבי ה-800,000.

ישי לוי: לגבי ה-800,000.

ישי לוי: אני רוצה לומר – וסליחה - שיש כאן פשוט חוסר הבנה מוחלט.

ישי לוי: ה-800,000 שאנחנו גובים בכל תחילת שנה, בא כדי לסייע גם לשוק של היזמים הקטנים.

דוד אולניק: מה פתאום?

דוד אולניק: למי יש את הכסף הזה לשלם אותו?

ישי לוי: בעבר בחלק מהמחצבות היו אומרים שלם מחיר על כל חומר הגלם ואז באמת רק שחקנים גדולים יכלול להיכנס.

ישי לוי: אנחנו באנו ואמרנו שאנחנו לא נותנים מחצבה כדי שמישהו ישב שם על הברז.

ישי לוי: אנחנו רוצים שתוציא את חומר הגלם לשוק ולכן יש לך כמות שנתית מתואמת.

ישי לוי: מה שאנחנו אומרים שתשלם רק על הכמות השנתית.

ישי לוי: חבר'ה, מדובר כאן במפעיל מחצבה.

ישי לוי: זה לא אחד שחסרים לו 10 שקלים בכיס.

ישי לוי: זו הסיבה שזה בא וזה בא כדי לסייע לשוק.

מיקי לוי: אני מבקש עוד מילה.

מיקי לוי: כך מה ששניכם אמרתם, בבקשה, אני מבקש דוח מנהלים אלי או לוועדה, מה שתחליט.

מיקי לוי: אני שם את זה לתיק תזכורת.

מיקי לוי: אתם לא מכירים אותי.

מיקי לוי: זה יהיה בתיק תזכורת ואני אבקש אז לקיים ישיבת ועדה נוספת, ועדת מעקב.

איתן ברושי: כדי שיהיה מעקב, צריך לבצע.

משה גפני: אני מבקש לסכם את הדיון.

משה גפני: זה דיון שלא מיצה את עצמו.

משה גפני: אני מודאג מאוד ואנחנו ככנסת שצריכה לפקח על עבודת הממשלה, אני חושב שאנחנו נחטא לתפקיד שלנו אם אנחנו לא נמשיך את הדיון בעניין הזה.

משה גפני: לכן אני מציע כפי שביקש חבר הכנסת מיקי לוי.

משה גפני: אני ביקשתי את זה.

משה גפני: עשיתי את זה קצת אחרת אבל אני מבקש להביא דוח, ישי ושארבל.

משה גפני: אני מבקש שתביאו דוח על מה שאמרתם ועל כל מה שנלווה לעניין.

משה גפני: אני מבקש מחבר הכנסת ינון אזולאי שביקש את הדיון המהיר הזה, שתכין את עיקרי הדברים.

משה גפני: אני אפנה לשר האוצר לפני שנקיים דיון.

משה גפני: אני אביא את המסקנות שלנו והן שהולכת להיות בעיה מאוד מאוד קשה.

משה גפני: אני לא יודע אם בטווח של שלוש שנים או בטווח של חמש שנים אבל הולכת להיות בעיה.

משה גפני: כולם מודים בעובדה הזאת והיא נובעת כתוצאה מהעובדה שמספר המחצבות ירד בגלל הסיבות שאין יזמות פרטית וכל מה שאתם אמרתם.

משה גפני: מספר המחצבות ירד מ-50 ל-27 וזה כאשר הבנייה והסלילה במדינת ישראל הולכת וגוברת כל הזמן.

משה גפני: הולכת להיות כאן בעיה ומישהו יאשים אתכם בוודאי אבל גם אותנו, שידענו על העניין הזה ולא עשינו דבר.

משה גפני: אני אפנה לשר האוצר ואני אבקש את התשובה שלו והתייחסותו לנושא הזה.

משה גפני: אם תהיה תשובה משביעת רצון, טוב.

משה גפני: אם לא, אנחנו נקיים דיון אליו נזמין את הגורמים הנוגעים בדבר.

איתן ברושי: אפשר לקבוע את המועד לדיון הבא?

משה גפני: אני אחליט על זה.

איתן ברושי: תודיע תוך כמה ימים?

משה גפני: לא כמה ימים.

משה גפני: אני רוצה את הדוח.

משה גפני: אני רוצה שינון אזולאי יביא לי את מה שהוא רוצה ואני אפנה לשר האוצר במכתב.

איתן ברושי: בלי לחץ הם לא יפעלו.

משה גפני: מה זה לחץ?

משה גפני: זה הולך להיות.

איתן ברושי: לחץ פיזי מתון.

משה גפני: אין פיזי מתון.

משה גפני: אני אעשה דיון בשבוע הבא והם יאמרו את אותם דברים שאמרו היום?

קריאה: אפשרת להם להתחמק מתשובה לגבי תו תקן.

משה גפני: תודה רבה.

משה גפני: אנחנו עוברים לסעיף הבא.